Dansk Atletik Forbund optager eSport Danmark

eSport Danmark er i dag blevet optaget som en forening i Dansk Atletik Forbund, som blandt andet betyder eSport til Skole OL.

eSport Danmark har i flere år prøvet at blive en del af Dansk Atletik Forbund. I dag er det lykkedes, hvilket betyder, at Dansk Atletik Forbund og eSport Danmark går ind i et formelt samarbejde, der skal fremme dansk eSport.

Det betyder blandt andet, at eSport fra næste år bliver en særskilt disciplin ved skolernes OL. Esportsmagasinet.dk har snakket med flere af de implicerede partnere i aftalen, hvor Jakob Larsen, direktør i Dansk Atletik Forbund, udtaler følgende til Esportsmagasinet.

Vi tror, at vi hver især kan lære meget af hinanden. Vi har drevet organisationsarbejde i mere end 100 år, og har mange års erfaring med frivilligt foreningsarbejde i en ganske kommerciel idrætsverden, hvilket vi forventer vil være et godt udgangspunkt for modningen af eSport i Danmark i de kommende år. Som traditionel idrætsgren er vi dygtige til at engagere dem, som er mest tiltrukket af vores aktiviteter. Men gaming kan noget mere end det. I sin natur er spillene indrettet mod at fastholde brugere uanset niveau, og her kan idrætten lære meget. Skole OL har siden starten i 2009 bestået af atletik, hvilket jo gav mening, da hele fundamentet for OL er netop atletik. Men vi har længe haft et ønske om at udbrede Skole OL til flere idrætsgrene. Det sker i 2017, og eSport bliver altså en af de nye aktiviteter, som kommer på programmet i 2017.

Som Jakob Larsen også selv udtaler, så vil eSport allerede blive en del af programmet ved Skole OL i 2017. Formanden for eSport Danmark, Thomas Koed, var også begejstret for aftalen, da Esportsmaginet fik en udtalelse fra ham.

Esporten er den hurtigst voksende sportsgren blandt piger og drenge, og i eSport Danmark ønsker vi at skabe formaliserede rammer for alle de unge mennesker, der ønsker at “game”. Forældre skal trygt kunne sende deres børn ned til den lokale eSports forening, som jo meget vel kan ligge i det lokale idrætscenter.

Esport Danmark har igennem flere år haft et tæt samarbejde med den internationale organisation for esport, IeSF, hvis mål har været, at få ligestillet eSport med andet sport. eSport Danmark bliver ved optagelsen i Danst Atletik Forbund en del af det store forbund, som tæller over 250 foreninger og 40.000 medlemmer.